Шпачынае гняздо  
*Міхась Пазнякоў*

За домам, у якім жыве Вадзік, раскінуўся прыгожы стары парк. Праўда, аб тым, што ён стары, нагадваюць толькі чатыры таўшчэзныя ліпы. У маі ўсе дрэвы ў парку апрануліся ў зялёныя абновы, а гэтыя векавыя ліпы самотна[[1]](#footnote-1) пакалыхваюць сухім голлем. У дупле адной з іх пасялілася шпачыная сям’я. I Вадзік любіць гуляць тут, слухаць птушыныя песні.

Аднаго разу, вяртаючыся са школы, Вадзік пачуў, што ў парку працуе бензапіла. «Зразаюць ліпы!» — апякла раптоўная здагадка. I ён кінуўся да любімай мясцінкі.

Так і ёсць. Адна ліпа, напалову струхлелая ўсярэдзіне, ужо ляжала на траве. Двое рабочых завіхаліся[[2]](#footnote-2) каля другой. За ёю стаяла ліпа са шпачыным гняздом.

— Дзядзечкі! — закрычаў Вадзік і паказаў на дрэва.— Вунь тую ліпу нельга спілоўваць. Там, у дупле, жывуць шпакі.

— Няўжо? — здзівіўся старэйшы рабочы. — А нам загад: спілаваць усе чатыры. Заўтра прыедзе трактар карчаваць пні.

— Жывуць! Жывуць! — захваляваўся Вадзік. — Я ведаю. Шпачыха яйкі выседжвае, а шпак ёй вусеняў носіць.

— Тады вось што, — сказаў рабочы, — бяжы ў дырэкцыю парку, а мы пакуль не будзем чапаць тваю ліпу са шпачыным гняздом.

Дырэктар парку выслухаў Вадзіка, пахваліў:

— Малайчына! Дрэва пакінем, пакуль шпакі ў дупле. А як адляцяць у вырай, спілуем. Стары́я вельмі ліпы. Баімся, каб самі не паваліліся ў буру. Наробяць тады бяды.

Вадзік падзякаваў і сабраўся ўжо ісці. Але дырэктар затрымаў яго:

— А ты падумаў, дзе будуць жыць шпакі, калі вясной зноў вернуцца ў парк? Гнязда ж не будзе? А карысць ад птушак, сам ведаеш, вялікая.

— Трэба да іх прылёту зрабіць домік, — здагадаўся Вадзік. — I павесіць на маладым дрэве.

— Малайчына! — яшчэ раз пахваліў дырэктар. — Пачнуцца канікулы — прыходзь з сябрамі. Не адну шпакоўню зробім, а многа. Няхай у нашым парку звіняць птушыныя песні… Ды і вусеняў шкодных будзе менш, а значыць, і парк стане здаравейшым…

Дадому Вадзік вяртаўся шчаслівым чалавекам.

1. *Само́тна* — сумна. [↑](#footnote-ref-1)
2. *Завіха́ліся* — старанна працавалі. [↑](#footnote-ref-2)